
Latgales apgabaltiesas iecirkņa Nr. 20
zvērinātai tiesu izpildītājai
Valentīnai Nikolajevai

Par disciplinārsoda uzlikšanu
Latgales apgabaltiesas iecirkņa Nr. 20
zvērinātai tiesu izpildītājai V. Nikolajevai

Ar tieslietu ministres Ineses Lībiņas-Egneres 2026. gada 6. marta rīkojumu Nr. 1-1/52 (turpmāk – Rīkojums) ierosināta disciplinārlieta pret Latgales apgabaltiesas iecirkņa Nr. 20 zvērinātu tiesu izpildītāju Valentīnu Nikolajevu (turpmāk – tiesu izpildītāja V. Nikolajeva) par Tiesu izpildītāju likuma 45. panta pirmās daļas pārkāpumu.
Rīkojumā norādīts, ka tiesu izpildītājas V. Nikolajevas rīcība, ilgstoši neveicot amata darbības tiesu izpildītājas V. Nikolajevas lietvedībā 2025. gadā reģistrētajās 14 lietās par bezmantinieku mantu, ir radījusi kaitējumu gan valsts interesēm attiecībā uz bezmantinieku mantu, kas piekritīga valstij, gan arī kaitējumu trešo personu (privātpersonu) interesēm. Katru mēnesi, kurā par bezmantinieku mantu atzītais nekustamais īpašums atrodas tiesu izpildītājas V. Nikolajevas pārvaldībā, pieaug ar šī īpašuma apsaimniekošanu saistītie izdevumi, kā arī nekustamā īpašuma nodokļa parāda apmērs, un kreditoriem nav nodrošinātas tiesības savlaicīgi saņemt pienākošos naudas līdzekļus un tos izmantot. Izdevumi, kas saistīti ar bezmantinieku mantas pārvaldīšanu, ir sedzami no izsolē iegūtajiem līdzekļiem, tādējādi samazinot kreditoru prasījumu apmierināšanai un valstij pieejamo finanšu līdzekļu apmēru.
Ierosinātā disciplinārlieta izskatīta Zvērinātu tiesu izpildītāju disciplinārlietu komisijas (turpmāk – Disciplinārlietu komisija) 2026. gada 15. aprīļa sēdē. Saskaņā ar Tiesu izpildītāju likuma 62. pantu uz sēdi mutvārdu paskaidrojumu sniegšanai tika aicināta tiesu izpildītāja V. Nikolajeva, kura uz sēdi neieradās. Tiesu izpildītāja 2026. gada 13. aprīļa vēstulē lūdza izskatīt disciplinārlietu bez viņas klātbūtnes, norādot, ka pārkāpumu atzīst.

Motīvu daļa

Tiesu izpildītāju likuma 45. panta pirmā daļa noteic, ka zvērināts tiesu izpildītājs pēc savas iniciatīvas veic visus likumā noteiktos pasākumus un izmanto visus likumā paredzētos līdzekļus un metodes, lai ātri un kvalitatīvi pildītu tiesas un citu institūciju nolēmumus, kā arī veiktu citas sava amata darbības.
Tiesu izpildītāju likuma 45. pantā ietvertie jēdzieni "ātri" un "kvalitatīvi" ir atklāti juridiskie jēdzieni, kuru saturs noteicams, tipizējot iespējamās faktisko gadījumu grupas. Izpildes ātruma un kvalitātes prasība faktiski ir tā likumdevēja vērtība, ar kuru saistāms tiesu izpildītāja institūts: izpildīt tiesas nolēmumu tā, kā to darītu atbildīga un kompetenta valsts amatpersona. Lai padarītu izpildi vēl efektīvāku nekā tad, ja to veiktu valsts amatpersona, tiesu izpildītājam piešķirta plaša neatkarība tiesu izpildes jautājumos. Tātad tiesu izpildītāja darbības ātrumam un kvalitātei ir jābūt pakāpi augstākai nekā, ja tos pašus pienākumus veiktu valsts amatpersonas (Augstākās tiesas 2010. gada 11. marta sprieduma lietā Nr. SKA‑83/2010 10. punkts).
Ministru kabineta 2013. gada 2. jūlija noteikumi Nr. 364 "Noteikumi par zvērināta tiesu izpildītāja rīcību ar bezmantinieku mantu" (turpmāk – noteikumi Nr. 364) nosaka kārtību, kādā zvērināts tiesu izpildītājs pārvalda un atsavina bezmantinieku mantu, sedz ar to saistītos izdevumus, apmierina kreditoru prasījumus un nodrošina pašvaldību un valsts tiesību ievērošanu bezmantinieku mantas atsavināšanas procesā. Noteikumu Nr. 364 6.4 punkts paredz, ka pēc lietas ievešanas zvērināts tiesu izpildītājs pieprasa visiem kreditoriem 15 dienu laikā pēc paziņojuma nosūtīšanas iesniegt kreditora pretenziju pamatojošos dokumentus, kā arī sniegt citas ziņas, kas apliecina pieteikto parādsaistību esību un apmēru, un vienlaikus normatīvajos aktos noteiktajā apmērā iemaksāt zvērināta tiesu izpildītāja depozīta kontā amata atlīdzību kreditora pretenzijas pamatotības izvērtēšanai lietā par bezmantinieku mantu.
No disciplinārlietas materiāliem Disciplinārlietu komisija konstatē turpmāk norādīto:
1) tiesu izpildītājas V. Nikolajevas lietvedībā 2025. gada 14. janvārī reģistrēta lieta Nr. 00001/020/2025-BL par bezmantinieku mantu. Pirmais pieprasījums sagatavots 2025. gada 22. aprīlī (3 mēnešus 1 nedēļu un 1 dienu pēc lietas reģistrēšanas). Lieta pabeigta 2026. gada 26. janvārī;
2) tiesu izpildītājas V. Nikolajevas lietvedībā 2025. gada 17. janvārī reģistrēta lieta Nr. 00002/020/2025-BL par bezmantinieku mantu. Pirmais pieprasījums sagatavots 2025. gada 24. oktobrī (9 mēnešus un 1 nedēļu pēc lietas reģistrēšanas). Lieta izbeigta 2026. gada 26. janvārī;
3) tiesu izpildītājas V. Nikolajevas lietvedībā 2025. gada 17. janvārī reģistrēta lieta Nr. 00003/020/2025-BL par bezmantinieku mantu. Pirmais pieprasījums sagatavots 2025. gada 15. decembrī (10 mēnešus un 4 nedēļas pēc lietas reģistrēšanas). Lieta izbeigta 2026. gada 26. janvārī;
4) tiesu izpildītājas V. Nikolajevas lietvedībā 2025. gada 17. janvārī reģistrēta lieta Nr. 00004/020/2025-BL par bezmantinieku mantu. Pirmais pieprasījums sagatavots 2025. gada 22. aprīlī (3 mēnešus 1 nedēļu un 1 dienu pēc lietas reģistrēšanas). Lieta pabeigta 2026. gada 26. februārī;
5) tiesu izpildītājas V. Nikolajevas lietvedībā 2025. gada 28. februārī reģistrēta lieta Nr. 00005/020/2025-BL par bezmantinieku mantu. Pirmais pieprasījums sagatavots 2025. gada 15. decembrī (9 mēnešus 2 nedēļas un 3 dienas pēc lietas reģistrēšanas). Lieta izbeigta 2026. gada 26. janvārī;
6) tiesu izpildītājas V. Nikolajevas lietvedībā 2025. gada 14. martā reģistrēta lieta Nr. 00006/020/2025-BL par bezmantinieku mantu. Pirmais pieprasījums sagatavots 2025. gada 16. decembrī (9 mēnešus un 2 dienas pēc lietas reģistrēšanas);
7) tiesu izpildītājas V. Nikolajevas lietvedībā 2025. gada 4. aprīlī reģistrēta lieta Nr. 00007/020/2025-BL par bezmantinieku mantu. Pirmais pieprasījums sagatavots 2025. gada 17. jūlijā (3 mēnešus 1 nedēļu un 6 dienas pēc lietas reģistrēšanas);
8) tiesu izpildītājas V. Nikolajevas lietvedībā 2025. gada 24. maijā reģistrēta lieta Nr. 00008/020/2025-BL par bezmantinieku mantu. Pirmais pieprasījums sagatavots 2025. gada 2. decembrī (6 mēnešus 1 nedēļu un 1 dienu pēc lietas reģistrēšanas). Lieta izbeigta 2026. gada 26. janvārī;
9) tiesu izpildītājas V. Nikolajevas lietvedībā 2025. gada 7. jūlijā reģistrēta lieta Nr. 00009/020/2025-BL par bezmantinieku mantu. Pirmais pieprasījums sagatavots 2025. gada 29. oktobrī (3 mēnešus 3 nedēļas un 1 dienu pēc lietas reģistrēšanas). Lieta izbeigta 2025. gada 31. decembrī;
10) tiesu izpildītājas V. Nikolajevas lietvedībā 2025. gada 18. jūlijā reģistrēta lieta Nr. 00010/020/2025-BL par bezmantinieku mantu. Pirmais pieprasījums sagatavots 2025. gada 28. oktobrī (3 mēnešus 1 nedēļu un 3 dienas pēc lietas reģistrēšanas). Lieta pabeigta 2025. gada 31. decembrī;
11) tiesu izpildītājas V. Nikolajevas lietvedībā 2025. gada 25. jūlijā reģistrēta lieta Nr. 00011/020/2025-BL par bezmantinieku mantu. Pirmais pieprasījums sagatavots 2025. gada 28. oktobrī (3 mēnešus un 3 dienas pēc lietas reģistrēšanas). Lieta izbeigta 2025. gada 31. decembrī;
12) tiesu izpildītājas V. Nikolajevas lietvedībā 2025. gada 1. augustā reģistrēta lieta Nr. 00012/020/2025-BL par bezmantinieku mantu. Pirmais pieprasījums sagatavots 2025. gada 27. oktobrī (2 mēnešus 3 nedēļas un 5 dienas pēc lietas reģistrēšanas);
13) tiesu izpildītājas V. Nikolajevas lietvedībā 2025. gada 1. augustā reģistrēta lieta Nr. 00013/020/2025-BL par bezmantinieku mantu. Pirmais pieprasījums sagatavots 2025. gada 11. decembrī (4 mēnešus 1 nedēļu un 3 dienas pēc lietas reģistrēšanas). Lieta izbeigta 2026. gada 26. janvārī;
14) tiesu izpildītājas V. Nikolajevas lietvedībā 2025. gada 21. septembrī reģistrēta lieta Nr. 00014/020/2025-BL par bezmantinieku mantu. Pirmais pieprasījums sagatavots 2025. gada 24. oktobrī (1 mēnesi un 3 dienas pēc lietas reģistrēšanas).
Disciplinārlietu komisijas konstatē, ka uz Rīkojuma sagatavošanas dienu un Disciplinārlietu komisijas 2026. gada 15. aprīļa sēdes dienu desmit no iepriekš minētajām lietām par bezmantinieku mantu ir izbeigtas vai pabeigtas. Disciplinārlietu komisija pievienojas Rīkojumā norādītajam, ka, neskatoties uz faktu, ka desmit no iepriekš norādītajām lietām par bezmantinieku mantu ir pabeigtas vai izbeigtas, tomēr šajās lietās ilgstoši netika veiktas nekādas darbības savlaicīgai bezmantinieku mantas pārvaldīšanas, apsardzības, novērtēšanas, atsavināšanas, kreditoru pretenziju izvērtēšanas procesa nodrošināšanai. Turklāt četrās no minētajām lietām vairāk kā deviņus mēnešus tiesu izpildītāja V. Nikolajeva nav veikusi nekādas darbības. Līdz ar to secināms, ka tiesu izpildītājas V. Nikolajevas rīcībā ir pieļauta neattaisnota un būtiska bezdarbība 2025. gadā savā lietvedībā reģistrētajās lietās par bezmantinieku mantu.
[bookmark: _Hlk125370849]Apkopojot konstatētos apstākļus, Disciplinārlietu komisija secina, ka tiesu izpildītājas V. Nikolajevas lietvedībā 2025. gadā reģistrētajās 14 lietās par bezmantinieka mantu ir konstatējams Tiesu izpildītāju likuma 45. panta pirmās daļas pārkāpums, kura rezultātā ir radīts kaitējums valsts un privātpersonu interesēm.
Disciplinārlietu komisija norāda, ka, vērtējot visus disciplinārlietas apstākļus kopsakarā, konkrētajā situācijā tiesu izpildītājas V. Nikolajevas pieļautais pārkāpums liecina par zvērinātas tiesu izpildītājas rīcības neatbilstību zvērināta tiesu izpildītāja amata darbību veikšanai izvirzītajai kvalitātes prasībai. Pārkāpuma rezultātā tiek mazināta sabiedrības uzticība zvērinātu tiesu izpildītāju institūtam un radīts kaitējums zvērinātu tiesu izpildītāju institūta prestižam, radīts negatīvs un maldīgs iespaids par zvērinātu tiesu izpildītāju institūtu kā par likumam nepakļautu un patvaļīgu, kas kopumā vērtējams kā kaitējums valsts interesēm.
Ņemot vērā zvērināta tiesu izpildītāja institūta būtību un arī Zvērinātu tiesu izpildītāju ētikas kodeksā nostiprinātos principus, tostarp to, ka zvērināts tiesu izpildītājs savā darbā nedrīkst būt nolaidīgs, un, izpildot amata pienākumus, zvērinātam tiesu izpildītājam jārīkojas bez nepamatotas vilcināšanās, nav pieļaujamas situācijas, ka lietās ilgstoši netiek veiktas amata darbības.
Tiesu izpildītājas V. Nikolajevas pieļautais pārkāpums var radīt iespaidu, ka tiesu izpildītāja V. Nikolajeva nepietiekami atbildīgi izturas pret saviem amata pienākumiem. Minētais pārkāpums ir vērtējams kā būtisks zvērinātu tiesu izpildītāju darbību regulējošo normatīvo aktu pārkāpums. Līdz ar to Disciplinārlietu komisija atzīst, ka tiesu izpildītājas V. Nikolajevas darbībā ir saskatāms disciplinārpārkāpums par ko piemērojams disciplinārsods.
Lemjot par piemērojamo sodu disciplinārlietā, Disciplinārlietu komisija izvērtēja konstatētos apstākļus to kopumā, disciplinārlietas materiālus, tiesu izpildītājas V. Nikolajevas sniegtos rakstveida paskaidrojumus, konstatētā disciplinārpārkāpuma raksturu un smagumu, ziņas, kas raksturo tiesu izpildītājas V. Nikolajevas līdzšinējo profesionālo darbību, kā arī iepriekš piemērotos disciplinārsodus[footnoteRef:1]. [1:  Kopš 2016. gada līdz šīs disciplinārlietas ierosināšanas brīdim, pret tiesu izpildītāju V. Nikolajevu ierosinātas 3 disciplinārlietas, no kurām pie disciplinārās atbildības tiesu izpildītāja V. Nikolajeva saukta 2 reizes. Ar Disciplinārlietu komisijas 2025. gada 28. februāra lēmumu Nr. 1-4.4/1 daļā par konstatēto pārkāpumu, ilgstoši neveicot amata darbības lietā par bezmantinieku mantu, piemērots disciplinārsods – piezīme.] 

Disciplinārlietu komisija uzskata, ka konkrētajā gadījumā tiesu izpildītājai V. Nikolajevai kā atbilstošs un samērīgs disciplinārsods par izdarīto pārkāpumu (ilgstošu bezdarbību) tiesu izpildītājas V. Nikolajevas lietvedībā 2025. gadā reģistrētajās 14 lietās par bezmantinieku mantu ir naudas sods.
Lemjot par piemērojamā naudas soda apmēru, kā arī vērtējot tā samērīgumu ar konstatēto pārkāpumu, Disciplinārlietu komisija ņem vērā, ka tiesu izpildītājas V. Nikolajevas rīcībā ir konstatēta ilgstoša bezdarbība ievērojamā skaitā lietu par bezmantinieku mantu (14 lietās). Turklāt pārkāpums ir sistemātisks un tiek pieļauts atkārtoti, jo par šādu pārkāpumu tiesu izpildītājai V. Nikolajevai jau 2025. gadā ar Disciplinārlietu komisijas lēmumu piemērots disciplinārsods – piezīme. Līdz ar to konstatējams, ka pēc iepriekšējā disciplinārsoda par bezdarbību lietā par bezmantinieku mantu secinājumi nav izdarīti. Tāpat arī tiek ņemts vērā, ka tiesu izpildītājai V. Nikolajevai ir ilgstoša pieredze šajā amatā, tādējādi, veicot amata pienākumus, tiesu izpildītājai V. Nikolajevai jāvelta visas pūles, lai nepieļautu nolaidīgu attieksmi, ilgstošu un nepamatotu bezdarbību lietu par bezmantinieku mantu vešanā.
Disciplinārlietu komisija, izvērtējot tiesu izpildītājas V. Nikolajevas mantisko stāvokli, tas ir, iepazīstoties ar Valsts ieņēmumu dienesta datubāzē "Valsts amatpersonu deklarācija" pieejamo valsts amatpersonas deklarāciju par 2024. gadu, konstatē, ka tiesu izpildītājas V. Nikolajevas ienākumi no saimnieciskās darbības un komercdarbības 2024. gadā sastāda 31 771,44 euro. Disciplinārlietu komisijas ieskatā izdarītajam pārkāpumam atbilstošs un samērīgs naudas sods nosakāms 10 % apmērā no tiesu izpildītājas V. Nikolajevas valsts amatpersonas deklarācijā par 2024. gadu norādītajiem tiesu izpildītājas V. Nikolajevas gūtajiem ienākumiem no saimnieciskās darbības un komercdarbības, kas noapaļojot sastāda 3100 euro.
Disciplinārlietu komisijas ieskatā citi soda veidi varētu nebūt pietiekoši iedarbīgi pret zvērinātu tiesu izpildītāju, kas sistemātiski pieļauj pārkāpumus lietās par bezmantinieku mantu. Izvērtējot piemērojamā naudas soda apmēru, Disciplinārlietu komisija ievēro disciplinārprocesa preventīvo mērķi – nepieļaut, ka tiesu izpildītājas V. Nikolajevas rīcība atstāj negatīvu iespaidu uz visu zvērinātu tiesu izpildītāju institūta prestižu un sabiedrības uzticību zvērinātu tiesu izpildītāju institūtam kopumā. Disciplinārlietu komisija uzskata, ka šāda apmēra naudas sods ir samērīgs ar pieļautā pārkāpuma smagumu un raksturu un spēs atturēt tiesu izpildītāju V. Nikolajevu no līdzīgu pārkāpumu pieļaušanas.

Rezolutīvā daļa

Ievērojot minēto un pamatojoties uz Tiesu izpildītāju likuma 61. panta pirmo un ceturto daļu, 65. panta pirmās daļas 1. punktu, 66. panta pirmās daļas 3. punktu,

Disciplinārlietu komisija nolemj:

uzlikt Latgales apgabaltiesas iecirkņa Nr. 20 zvērinātai tiesu izpildītājai Valentīnai Nikolajevai naudas sodu 3100 euro par zvērinātu tiesu izpildītāju darbību regulējošu normatīvo aktu būtisku pārkāpumu, kas radījis kaitējumu valsts un privātpersonu interesēm.

Lēmumu saskaņā ar Tiesu izpildītāju likuma 69. pantu var pārsūdzēt Administratīvajā rajona tiesā 30 dienu laikā no lēmuma paziņošanas dienas. Pieteikuma iesniegšana tiesā neaptur lēmuma darbību.

Priekšsēdētāja p. i.	S. Herbsta

Nosūtīšanas uzdevums:
Tieslietu ministrijas Administratīvā departamenta Kancelejai;
Latgales apgabaltiesas iecirkņa Nr. 20 zvērinātai tiesu izpildītājai V. Nikolajevai;
Tieslietu ministrijas Tiesu sistēmas uzraudzības departamentam;
Tieslietu ministrijas Personālvadības departamentam (zvērinātas tiesu izpildītājas V. Nikolajevas personas lietā);
Tieslietu ministrijas valsts sekretāra vietniekam tiesu jautājumos;
Latvijas Zvērinātu tiesu izpildītāju padomei.

